b"\n_START_ARTICLE_\nMannbj\xc3\xb8rn\n_START_PARAGRAPH_\nMannbj\xc3\xb8rn, sjeldnere ogs\xc3\xa5 kalt hambj\xc3\xb8rn og varbj\xc3\xb8rn (verr bet\xc3\xb8d \xc2\xabmann\xc2\xbb p\xc3\xa5 norr\xc3\xb8nt), var if\xc3\xb8lge gammel norsk og nordeuropeisk folketro en person, nesten alltid en mann, som var, eller kunne bli, omskapt til en bj\xc3\xb8rn. En mannbj\xc3\xb8rn var en s\xc3\xa5kalt haml\xc3\xb8per, det vil si et menneske som frivillig eller ufrivillig skiftet til dyreham, p\xc3\xa5 samme m\xc3\xa5te som en varulv. Flere naturmystiske sagn forteller om hvordan mannbj\xc3\xb8rner overtok rovdyrets naturlige villskap og blodt\xc3\xb8rst, men ogs\xc3\xa5 dets mot og list, for \xc3\xa5 skade mennesker og husdyr, ofte med stor r\xc3\xa5skap.\n_START_SECTION_\nForestillinger i folketroen\n_START_PARAGRAPH_\nForestillingene og fortellingene om mannbj\xc3\xb8rner har variert gjennom historien og p\xc3\xa5 ulike steder. I noen jakttradisjoner var dette de verste slagbj\xc3\xb8rnene som bare kunne drepes med kuler av arves\xc3\xb8lv. I Telemark kunne slike bj\xc3\xb8rner kalles \xc2\xabillgjerd-bj\xc3\xb8rnar\xc2\xbb._NEWLINE_Selv om det ogs\xc3\xa5 er noen f\xc3\xa5 beretninger om kvinnelige varbj\xc3\xb8rner, ble mannbj\xc3\xb8rnene regnet som spesielt farlige for kvinner; flere historier handler om bj\xc3\xb8rner som tok livet av gravide, gjerne gifte kvinner og rev fostrene ut av m\xc3\xb8drenes liv. Hvis barna var gutter kunne bj\xc3\xb8rnen ale dem opp slik at de selv kunne bli varbj\xc3\xb8rner. I enkelte av disse fortellingene er det mannbj\xc3\xb8rner som bare kan bli fri fra forbannelsen dersom de fostrer opp nettopp et guttebarn. Store, kraftige karer, i Telemark kalt \xc2\xabbj\xc3\xb8rnefantar\xc2\xbb, ble sagt \xc3\xa5 ha vokst opp hos slike bj\xc3\xb8rner. _NEWLINE_Mannbj\xc3\xb8rner kunne ogs\xc3\xa5 v\xc3\xa6re trollkyndige som selv kunne forvandle seg og innta en annen skikkelse, alts\xc3\xa5 ikke bare forheksede ofre. Varbj\xc3\xb8rner kunne dessuten v\xc3\xa6re menneskesjeler, for eksempel tilbakevendte d\xc3\xb8de personer, som manglet en egen kropp og m\xc3\xa5tte velge en fra et dyr.\n_START_SECTION_\nLiknende bj\xc3\xb8rneskikkelser\n_START_PARAGRAPH_\nIf\xc3\xb8lge Snorre hadde Harald H\xc3\xa5rfagre rasende berserker (\xc2\xabbj\xc3\xb8rneskjorter\xc2\xbb) og ulfhe\xc3\xb0nar (\xc2\xabmenn med kapper eller tr\xc3\xb8yer av ulveskinn\xc2\xbb) som elitesoldater i h\xc3\xa6ren sin. Hvorvidt slike drakter skulle gi krigerne kamplyst og krefter som rovdyr i sin ekstatiske \xc2\xabberserkergang\xc2\xbb, eller skremme fienden, er ikke klart. Noen har ogs\xc3\xa5 tolket ordet berserk som \xc2\xabbar serk\xc2\xbb, alts\xc3\xa5 \xc2\xabi bare skjorta\xc2\xbb, det vil si lett kledt, uten tung krigerdrakt, og sagt at begrepene er blandet sammen. Berserkerne har derfor trolig ikke v\xc3\xa6rt uttrykk for en tro p\xc3\xa5 krigerske mannbj\xc3\xb8rner og varulver. _NEWLINE_Samtidig har det v\xc3\xa6rt en bj\xc3\xb8rnekult hos samer og andre, uten belegg for p\xc3\xa5virkning til norr\xc3\xb8n mytologi. Forestillinger om bj\xc3\xb8rnens kraft og en viss \xc2\xabbj\xc3\xb8rnedyrkelse\xc2\xbb har trolig likevel v\xc3\xa6rt utbredt. Bruken av mannsnavnet Bj\xc3\xb8rn kan v\xc3\xa6re uttrykk for det._NEWLINE_I eventyret  Sn\xc3\xb8hvit og Rosenr\xc3\xb8d (Schneeweisschen und Rosenrot), som de tyske br\xc3\xb8drene Grimm publiserte f\xc3\xb8rste gang i 1827, er det en snill bj\xc3\xb8rn som blir venner med to unge s\xc3\xb8stre. Dyret viser seg til sist \xc3\xa5 v\xc3\xa6re en prins som er blitt omskapt av en ond dverg som har stj\xc3\xa5let gullet hans og ogs\xc3\xa5 plaget s\xc3\xb8strene._NEWLINE_I gresk mytologi ble den vakre kongsdatteren Kallisto lurt og voldtatt av gudekongen Zevs. Da det ble oppdaget at hun var med barn, omskapte gudinnen Hera, Zevs' make, henne til en bj\xc3\xb8rn som f\xc3\xb8dte s\xc3\xb8nnen Arcas. Seinere ble hun et stjernebilde."